b'\n_START_ARTICLE_\nMartti Jukola\n_START_PARAGRAPH_\nMartti Henrik Jukola (22. marraskuuta 1900 Turku \xe2\x80\x93 3. lokakuuta 1952 Helsinki) oli suomalainen urheilutoimittaja, urheilija ja p\xc3\xa4\xc3\xa4toimittaja. Pekka Tiilikaisen mukaan Martti Jukola loi koko suomalaisen radioselostuksen perusteet. Jukola osallistui urheilijana Pariisin olympialaisiin 1924._NEWLINE_Jukolan vanhemmat olivat kuuromykk\xc3\xa4inkoulun opettaja Aapo Henrik Jukola ja Maria Wilhelmina Gr\xc3\xb6nroos. H\xc3\xa4n valmistui filosofian kandidaatiksi 1922, lisensiaatiksi 1930 ja v\xc3\xa4itteli filosofian tohtoriksi 1932 aiheenaan runoilija J. H. Erkko. Jukola oli Urheilulehdess\xc3\xa4 toimitussihteerin\xc3\xa4 1922\xe2\x80\x931923, vastaavana toimittajana 1924\xe2\x80\x931925 ja p\xc3\xa4\xc3\xa4toimittajana 1931\xe2\x80\x931936. H\xc3\xa4n toimi Werner S\xc3\xb6derstr\xc3\xb6m Oy:n kirjallisuusosaston virkailijana Porvoossa 1926\xe2\x80\x931930 sek\xc3\xa4 toimittajana Kansan Kuvalehdess\xc3\xa4 1927\xe2\x80\x931929 ja Urheilija-lehdess\xc3\xa4 1928\xe2\x80\x931931. _NEWLINE_Jukola toimi Yleisradion selostajana 1931\xe2\x80\x931952 ja selostusosaston p\xc3\xa4\xc3\xa4llikk\xc3\xb6n\xc3\xa4 1939\xe2\x80\x931942. H\xc3\xa4n oli samaan aikaan my\xc3\xb6s Enso Gutzeit-Tornator -yhtym\xc3\xa4n sosiaalip\xc3\xa4\xc3\xa4llikk\xc3\xb6n\xc3\xa4 Ensossa vuosina 1936\xe2\x80\x931939 sek\xc3\xa4 Urheilijain Kustannus Oy:n kirjallisena johtajana ja Urheilukuvaston p\xc3\xa4\xc3\xa4toimittajana vuosina 1943\xe2\x80\x931952. Ensossa ty\xc3\xb6skennelless\xc3\xa4\xc3\xa4n h\xc3\xa4n perusti Yl\xc3\xa4-Vuoksen Palloseuran._NEWLINE_Martti Jukolan urheiluran huippuvuodet ajoittuvat 1920-luvun alkuun. H\xc3\xa4nen kotiseuransa olivat yleisurheilussa Turun Urheiluliitto ja palloilussa Turun Palloseura, jonka perustaj\xc3\xa4seni\xc3\xa4 Jukola oli. H\xc3\xa4nen paras saavutuksensa oli Pariisin olympiakisojen 400 metrin aitajuoksu, jonka v\xc3\xa4lieriss\xc3\xa4 h\xc3\xa4n sijoittui viidenneksi. H\xc3\xa4n saavutti useita yleisurheilun SM-mitaleja, mm. hopeaa 400 metrin aidoissa 1923-26, 110 metrin aidoissa 1924, ja 400 metrill\xc3\xa4 1926. H\xc3\xa4nen enn\xc3\xa4tyksens\xc3\xa4 110 metrin aidoissa oli 15,9, 400 metrin aidoissa 55,4, 200 metrill\xc3\xa4 23,0 ja 400 metrill\xc3\xa4 49,9. Muutettuaan Turusta Jukola edusti yleisurheilussa aktiiviaikanaan Porvoon Urheilijoita ja Helsingin Kisa-Veikkoja, jonka kunniaj\xc3\xa4seneksi h\xc3\xa4net valittiin my\xc3\xb6hemmin.'